钦定古今图书集成/方舆汇编/边裔典/第059卷 > 后汉
## 钦定古今图书集成/方舆汇编/边裔典/第059卷 > 后汉

### 世祖建武二十一年冬车师遣子入侍请都护不许按后汉书世祖本纪建武二十一年冬车师王等十六国皆遣子入侍奉献愿请都护帝以中国初定未

“遑外事。”乃还其侍子，厚加赏赐。按《西域传》，车师前
王居交河城，河水分流绕城，故号交河。去长史所居
柳中八十里，东去洛阳九千一百二十里，领户千五
百馀，口四千馀，胜兵二千人。后王居务涂谷，去长史
所居五百里，去洛阳九千六百二十里，领户四千馀，
口万五千馀，胜兵三千馀人。前后部及东且弥、卑陆、
蒲类、移支，是为车师六国。北与匈奴接，前部西通焉
耆。北道后部，西通乌孙。建武二十一年，与鄯善，焉耆
遣子入侍，光武遣还之，乃附属匈奴。

### 明帝永平十七年冬十一月遣奉车都尉窦固驸马都尉耿秉等出塞定车师而还

按《后汉书明帝本纪》，“永平十七年冬十一月，遣奉车
都尉窦固、驸马都尉耿秉、骑都尉刘张，出炖煌昆仑
塞，击破白山虏于蒲类海上，遂入车师。”初置西域都
护戊己校尉按《西域传》，“永平十六年，汉取伊吾卢，
通西域，车师始复内属，匈奴遣兵击之，复降北虏。”
按《耿秉传》，永平十五年，秉拜驸马都尉。“十七年夏，诏
秉与”固合兵万四千骑，复出白山击车师。车师有后
王、前王，前王即后王之子，其廷相去五百馀里。固以
后王道远，山谷深，士卒寒苦，欲攻前王。秉议先赴后
王，以为并力根本，则前王自服。固计未决，秉奋身而
起曰：“请行前。”乃上马引兵北入。众军不得已遂进，并
纵兵抄掠，斩首数千级，收马牛十馀万头。后王安得
震怖，纵数百骑出迎秉。而固司马苏安欲全功归固，
即驰谓安得曰：“汉贵将独有奉车都尉，天子姊婿，爵
为通侯，当先降之。”安得乃还，更令其诸将迎秉。秉大
怒，披甲上马，麾其精骑径造固壁，言曰：“车师王降，讫
今不至，请往枭其首。”固大惊曰：“且止，将败事！”秉厉声
曰：“受降如受敌！”遂驰赴之。安得惶恐，走出门，脱帽抱
马足降，秉将以诣，固其前，王亦归命，遂定《车师》而还
〈东观记曰脱帽趋抱马蹄也〉

### 章帝建初元年春正月酒泉太守段彭讨击车师大破之罢戊己校尉官

按《后汉书章帝本纪》云云。按《西域传》，不载。按《耿
恭传》，“永平十七年，始置西域都护戊己校尉，以恭为
戊己校尉，屯后王部金蒲城，谒者关宠为戊己校尉，
屯前王柳中城，屯各置数百人。明年三月，北单于遣
左鹿蠡王二万骑击车师，恭遣司马将兵三百人救
之，道逢匈奴，骑多，皆为所殁，匈奴遂破。杀后王安得
而攻金蒲城。”时焉耆、龟兹攻殁都护陈睦，北虏亦围
关宠于柳中。会显宗崩，救兵不至，车师复畔，与匈奴
共攻恭。恭厉士众，击走之。后王夫人先世汉人，常私
以虏情告恭，又给以粮饷，数月食尽穷困，乃煮铠弩，
食其筋革。恭与士推诚同死生，故皆无二心，而稍稍
死，亡馀数十人。肃宗即位，遣征西将军耿秉屯酒泉，
行太守事。遣秦彭与谒者王蒙、皇甫援发张掖、酒泉、
炖煌三郡及鄯善兵，合七千馀人。建初元年正月，会
柳中“击车师，攻交河城，斩首三千八百级，获生口三
千馀人，驼驴马牛羊三万七千头。”北虏惊走，车师复
降。会关宠已殁，蒙等闻之，便欲引兵还。先是，恭遣军
吏范羌至炖煌迎兵，士寒服，羌因随王蒙军俱出塞。
羌固请迎恭，诸将不敢前，乃分兵二千人，与羌从山
北迎恭，相随俱归。虏兵追之，且战且行。吏士素饥困，
发疏勒时，尚有二十六人随路死没。三月至玉门，唯
馀十三人至雒阳。鲍昱奏恭“节过苏武，宜蒙爵赏”，于
是拜为骑都尉，以恭司马石修为雒阳市丞，张封为
雍营司马，军吏范羌为共丞，馀九人皆补羽林。

### 和帝永元二年车师前后王并遣子入侍

按《后汉书。和帝本纪》云云。按《西域传》。“永元二年。大
将军窦宪破北匈奴。车师震慑。前后王各遣子奉贡
入侍。并赐印绶金帛。”

永元八年秋七月，《车师后王》叛，击其前王。

按：《后汉书和帝本纪》云云。

永元九年春三月，西域长史王林击车师后王，斩之。
按《后汉书和帝本纪》云云。按《西域传》，八年，“戊己校
尉索𫖳欲废后部王涿鞮，立破虏侯细致。涿鞮忿前
王尉卑大卖己，因反击尉卑大，获其妻子。明年，汉遣
将兵长史王林，发凉州六郡兵及羌虏胡二万馀，以
讨涿鞮，获首虏千馀人。涿鞮入北匈奴，汉军追击斩
之”，立涿鞮弟《农奇》为王。

### 安帝永宁元年春三月车师后王叛杀部司马

按《后汉书安帝本纪》云云。按《西域传》，“永宁元年，后
王军就及母沙麻反畔，杀部司马及炖煌行事。”按
《班勇传》，“元初六年，炖煌太守曹宗遣长史索班将千
馀人屯伊吾，车师前王及鄯善王皆来降班。后数月，
北单于与车师后部遂共攻没，班进击走前王，略有
北道。鄯善王急，求救于曹宗，宗因此请出兵五千人
击匈”奴，报索班之耻，因复取西域。邓太后召勇诣朝
堂会议。先是公卿多以为宜闭玉门关，遂弃西域。勇
上议曰：“昔孝武皇帝患匈奴彊盛，兼总百蛮，以通障
塞，于是开通西域，离其党与。论者以为夺匈奴府藏，
断其右臂。遭王莽篡盗，征求无厌，胡夷忿毒，遂以背
叛。光武中兴，未遑外事，故匈奴负强，驱率”诸国。及至
永平，再攻炖煌，河西诸郡，城门昼闭。孝明皇帝深惟
庙策，乃命虎臣出征西域，故匈奴远遁，边境得安。及
至永元，莫不内属。会间者羌乱，西域复绝，北虏遂遣
责诸国，备其逋租，高其价直，严以期会。鄯善、车师皆
怀愤怨，思乐事汉，其路无从。前所以时有叛者，皆由
牧养失宜，还为其害故也。今曹宗徒耻于前负，欲报
雪匈奴而不寻出兵故事，未度当时之宜也。夫要功
荒外，万无一成，若兵连祸结，悔无及已。况今府藏未
充，师无后继，是示弱于远夷，暴短于海内，臣愚以为
不可许也。旧炖煌郡有营兵三百人，今宜复之，复置
护西域副校尉，居于炖煌，如永元故事。又宜遣西域
长史将五“百人屯楼兰，西当焉耆、龟兹径路，南彊鄯
善。于阗心胆，北捍匈奴，东近炖煌，如此诚便。”尚书问
勇曰：“今立副校尉，何以为便？又置长史屯楼兰，利害
云何？”勇对曰：“昔永平之末，始通西域，初遣中郎将居
炖煌，后置副校尉于车师，既为胡虏节度，又禁汉人
不得有所侵扰，故外夷归心，匈奴畏威。今鄯善王尤
还汉人外孙，若匈奴得志，则尤还必死。此等虽同鸟
兽，亦知避害。若出屯楼兰，足以招附其心。愚以为便。”
长乐卫尉镡显、廷尉綦母参、司隶校尉崔据难曰：“朝
廷所以弃西域者，以其无益于中国而费难供也。今
车师已属匈奴，鄯善不可保信，一旦反复，班将能保
北虏不为边害乎？”勇对曰：“今中国置州牧者，以禁郡
县奸猾盗贼也。若州牧能保盗贼不起者，臣亦愿以
要斩保匈奴之不为边害也。今通西域则虏势必弱，
虏势必弱则为患微矣。孰与归其府藏，续其断臂哉！
今置校尉以捍抚西域，设长史以招怀诸国，若弃而
不立，则西域望绝。望绝之后，屈就北虏，缘边之郡将受困害，恐河西城门必复有昼闭之儆矣。今不廓开
朝廷之德，而抱屯戍之费，若北虏遂炽，岂安边久长
之策哉！”太尉属《毛轸难》曰：“今若置校尉，则西域骆驿
遣使，求索无厌，与之则费难供，不与则失其心，一旦
为匈奴所迫，当复求救，则为役大矣。”勇对曰：“今设以
西域归匈奴，而使其恩德大汉不为钞盗，则可矣。如
其不然，则因西域租入之饶，兵马之众，以扰动缘边，
是为富仇雠之财，增暴夷之势也。置校尉者，宣威布
德，以系诸国内向之心，以疑匈奴觊觎之情，而无财
费耗国之虑也。且西域之人，无他求索，其来入者不
过廪食而已。今若拒绝势归，北属夷虏，并力以寇并
凉，则中国之费，不止千亿，置之诚便。”于是从勇议，复
炖煌郡，营兵三百人，置西域副校尉，居炖煌。虽复羁
縻西域，然亦未能出屯。其后匈奴果数与车师共入
寇钞，河西大被其害。

### 延光四年秋七月西域长史班勇击车师后王斩之按后汉书安帝本纪云云按班勇传延光二年夏

复以勇为西域长史，将兵五百人出屯柳中。明年正
月，勇至楼兰，以鄯善归附，特加三绶。而龟兹王白英
犹自疑未下。勇开以恩信，白英乃率姑墨、温宿，自缚
诣勇降。勇因发其兵步骑万馀人到车师前王庭，击
走匈奴伊蠡王于伊和谷，收得前部五千馀人，于是
前部始复开通，还屯田柳中。四年秋，勇发炖煌、张掖、
酒泉六千骑及鄯善、疏勒、车师前部兵击后部王军
就，大破之，首虏八千馀人，马畜五万馀头。捕得军就
及匈奴持节使者，将至索班没处斩之，以报其耻，传
首京师。

### 顺帝永建元年西域长史班勇率车师后王子加特奴击北匈奴破之

按《后汉书顺帝本纪》，不载。按《西域传》：“永建元年，勇
率后王农奇子加特奴及八滑等，发精兵击北虏呼
衍王，破之。勇于是上立加特奴为后王，八滑为后部
亲汉侯。”

### 阳嘉三年夏车师后部司马率加特奴等破北匈奴获其季母

按《后汉书。顺帝本纪》云云。按《西域传》，“阳嘉三年夏，
车师后部司马率加特奴等千五百人，掩击北匈奴
于阗吾陆谷，坏其庐落，斩数百级，获单于母、季母及
妇女数百人，牛羊十馀万头，车千馀两，兵器什物甚
众。”

阳嘉四年匈奴攻后部车师令炖煌太守发诸国兵
救之败绩。

按《后汉书顺帝本纪》，不载。按《西域传》，“四年春，北匈
奴呼衍王率兵侵后部。帝以车师六国接近北虏，为
西域蔽捍，乃令炖煌太守发诸国兵及玉门关候伊
吾司马，合六千三百骑救之，掩击北虏于勒山。汉军
不利。秋，呼衍王复将二千人攻后部，破之。”

### 桓帝元嘉元年匈奴寇伊吾司马及吏兵五百人悉为所没夏遣炖煌太守将属国兵救之

按《后汉书。桓帝本纪》，不载。按《西域传》，“元嘉元年，呼
衍王将三千馀骑寇伊吾，伊吾司马毛恺遣吏兵五
百人于蒲类海东与呼衍王战，悉为所没。呼衍王遂
攻伊吾屯城。夏遣炖煌太守司马达将炖煌、酒泉、张
掖属国吏士四千馀人救之，出塞至蒲类海。呼衍王
闻而引去，汉军无功而还。”

### 永兴元年车师后部王阿罗多畔亡匈奴立质子卑君为王后阿罗多还复立为王

按《后汉书。桓帝本纪》，不载。按《西域传》，“永兴元年，车
师后部王阿罗多与戊部候严皓不相得，遂忿戾反
畔，攻围汉屯田且固城，杀伤吏士。后部候炭遮领馀
人畔阿罗多，诣汉吏降。阿罗多迫急，将其母妻子从
百馀骑亡走北匈奴中。炖煌太守宋亮上立后部故
王军就质子卑君为后部王。后阿罗多复从匈奴中
还”，与卑君争国，颇收其国人。戊校尉阎详虑其招引
北虏，将乱西域，乃开信告示，许复为王，阿罗多乃诣
详降。于是收夺所赐卑君印绶，更立阿罗多为王，仍
将卑君还炖煌。以后部人三百帐别属役之，食其税。
帐者，犹中国之户数也。